钦定古今图书集成/理学汇编/文学典/第036卷 > 刘显
## 钦定古今图书集成/理学汇编/文学典/第036卷 > 刘显

按《梁书》本传，“显字嗣芳，沛国相人也。父鬷，晋安内史。
显幼而聪敏，当世号曰神童。天监初，举秀才，解褐中
军临川王行参军，俄署法曹。显好学，博涉多通。任昉
尝得一篇缺简书，文字零落，历示诸人，莫能识者。显
云是《古文尚书》所删逸篇。昉检《周书》，果如其说。昉因
大相赏异。丁母忧，服阕，尚书令沈约命驾造焉，于坐”
策显经史十事，显对其九。约曰：“老夫昏忘，不可受策。
虽然，聊试数事，不可至十也。”显问其五，约对其二。陆
倕闻之，叹曰：“刘郎可谓差人，虽吾家平原，诣张壮武、
王粲谒伯喈，必无此对。”其为名流推赏如此。及约为
太子少傅，乃引为五官掾。俄兼廷尉，正五兵，尚书傅
昭掌著作，撰国史，引显为佐。九年，始革尚书五都选，
显以本官兼吏部郎，又除司空临川王外兵参军，迁
尚书仪曹郎。尝为《上朝诗》，沈约见而美之。时约郊居
宅新成，因命工书人题之于壁。出为临川王记室参
军。建康平，复入为尚书仪曹侍郎，兼中书通事舍人，
出为秣陵令，又除骠骑鄱阳王记室，兼中书舍人，累
迁步兵校尉，中书侍郎、舍人如故。显与河东裴子野、
南阳刘之遴、吴郡顾协连职禁中，递相师友，时人莫
不慕之。显博闻强记，过于裴、顾。时魏人献古器，有隐
起字，无能识者，显案文读之，无有滞碍，考校年月，一
字不差。高祖甚嘉焉。迁尚书左丞，除国子博士。出为
宣远岳阳王长史，行府国事。未拜，迁云麾卲陵王长
史、寻阳太守。大同九年，王迁镇郢州，除平西谘议参
军，加戎昭将军。其年卒，时年六十三。友人刘之遴启
皇太子曰：“之遴尝闻夷叔、柳惠不逢仲尼一言，则西
山饿夫，东国黜士。名岂施于后世，信哉！生有七尺之
形，终为一棺之土，不朽之事，寄之题目，怀珠抱玉，有
殁世而名不称者，可为长太息，孰过于斯！”窃痛友人
沛国刘显，韫椟艺文，研精覃奥，聪明特达，出类拔群。
阖棺郢都，归魂有日。须镌墓板之遴，已略撰其事行，
今辄上呈。伏愿鸿慈，降兹睿藻，荣其枯骴，以慰幽魂。
冒昧尘闻，战栗无地。乃蒙令为志，詺曰繁弱挺质，空
桑吐声，分器见重，播乐传名。谁其均之，美有髦士，礼
著幼年，业明壮齿，厌饫典坟，研精名理。一见弗忘，过
目则记。若访贾逵，如问伯始。颖脱斯出，学优而仕。议
狱既佐，芸兰乃握。搏凤池水，推羊太学。内参禁中，外
相藩岳。斜光已道，殒彼西浮。百川到海，还逐东流。营
营返魄，汎汎虚舟。白马向郊，丹旒背巩。野埃兴伏，山
云轻重。吕掩书坟，扬归元冢。尔其戒行，涂穷土垄。弱
葛方施，丛“柯日拱。𡑞柳荑春，禽寒敛氄。长空常暗，阴
泉独涌。祔彼故茔，流芬相踵。显有三子，莠荏臻臻早
著名。”